คลัง เตรียมเรียก คปภ. หารือ หลังผู้เอาประกันภัยร้องเรียนยังไม่ได้รับเงินชดเชย จากกรณีบริษัท เอเชียประกันภัย ถูกสั่งปิดกิจการ
นายชื่นชอบ คงอุดม ผู้ช่วยรัฐมนตรีประจำกระทรวงการคลัง กล่าวภายหลังรับหนังสือร้องเรียนจากตัวแทนกลุ่มผู้เอาประกันภัย ของ บริษัท เอเชียประกันภัย จำกัด (มหาชน) ว่า ในสัปดาห์หน้ากระทรวงการคลังจะเรียกหน่วยงานที่เกี่ยวข้อง รวมทั้ง คปภ. มาหารือร่วมกันเพื่อขอความชัดเจนและทางออกให้กับผู้เสียหายจากการเคลมค่าสินไหม กับบริษัท เอเชีย ประกันภัย ซึ่งจนถึงขณะนี้ยังไม่ได้รับค่าสินไหมทดแทน โดยจะต้องได้รับความชัดเจนในการจ่ายเงินให้กับผู้เอาประกันภัย ภายใน 1 เดือนหลังจากนี้ จากการพูดคุยกับกลุ่มผู้เสียหาย พบว่าเรื่องนี้ไม่ได้ซับซ้อน เพียงแต่ขณะนี้ผู้เสียหายไม่สามารถติดต่อหน่วยงานที่รับผิดชอบได้ นอกจากนี้ยังพบว่า ผู้เสียหายได้รวมกลุ่มกันประมาณ 4 พันกว่าราย มีจำนวนกรมธรรม์ประมาณ 1 แสนฉบับ ทั้งประกันภัยโควิดแบบเจอ จ่าย จบ รวมทั้งประกันภัยรถยนต์ อย่างไรก็ตาม แม้บริษัทเอเชีย ประกันภัย จะปิดตัวลงแล้ว แต่ยังมีเงินจากกองทุนประกันวินาศภัย ที่จะต้องนำมาจ่ายชดเชยให้ผู้เอาประกันต่อ พร้อมย้ำว่ากระทรวงการคลังไม่ได้นิ่งนอนใจและได้มีการหารือหน่วยงานที่เกี่ยวข้องต่อเนื่อง